ข้อเรียกร้องแอมเนสตี้ อินเตอร์เนชั่นแนลต่อรัฐบาลไทย[[1]](#endnote-2)

**เนื่องในโอกาสที่ประเทศไทยได้ประกาศวาระแห่งชาติสิทธิมนุษยชนขับเคลื่อน** Thailand **4.0 เพื่อการพัฒนาประเทศที่ยั่งยืนเมื่อวันที่** 12 **กุมภาพันธ์** 2561 **แอมเนสตี้ อินเตอร์เนชั่นแนลมีความยินดีอย่างยิ่งที่สิทธิมนุษยชนได้รับความสำคัญจากรัฐบาลไทย ทั้งนี้ เพื่อให้วาระแห่งชาติสิทธิมนุษยชนสามารถบรรลุวัตถุประสงค์อย่างสูงสุด ทางองค์กรมีข้อเสนอแนะดังต่อไปนี้**

**การขัดแย้งกันด้วยอาวุธในจังหวัดชายแดนภาคใต้ของไทย**

* ดำเนินการสอบสวนอย่างมีประสิทธิภาพและไม่ลำเอียงต่อการสังหารนอกกระบวนการกฎหมายในทุกกรณี โดยเฉพาะในส่วนที่เจ้าหน้าที่ฝ่ายความมั่นคงมีส่วนเกี่ยวข้อง รวมทั้งให้นำตัวผู้ถูกกล่าวหาเข้ารับการไต่สวนตามกระบวนการยุติธรรมที่ได้มาตรฐานสากล และไม่มีการใช้โทษประหารชีวิต
* รับรองว่าผู้ที่ถูกควบคุมตัวตามสถานที่ต่างๆ และค่ายทหารสามารถเข้าถึงทนายความ ญาติพี่น้อง และได้รับการรักษาพยาบาลอย่างเหมาะสม ตลอดจนอนุญาตให้หน่วยงานด้านสิทธิมนุษยชนที่เป็นอิสระเข้าเยี่ยมสถานที่ควบคุมตัวทุกแห่งได้

***การทรมาน การปฏิบัติที่โหดร้ายและการบังคับบุคคลให้สูญหาย***

* ผ่านร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. .... โดยมีเนื้อหาสอดคล้องกับพันธกรณีของประเทศไทยตามกฎหมายสิทธิมนุษยชนระหว่างประเทศ
* ดำเนินการสอบสวนอย่างเป็นอิสระและรอบด้านต่อข้อกล่าวหาเกี่ยวกับการทรมานและการปฏิบัติที่โหดร้าย ซึ่งกระทำโดยเจ้าหน้าที่รัฐเพื่อนำตัวผู้กระทำผิดเข้าสู่กระบวนการยุติธรรม
* ให้สัตยาบันต่ออนุสัญญาระหว่างประเทศว่าด้วยการคุ้มครองบุคคลทุกคนจากการหายสาบสูญโดยถูกบังคับ และ พิธีสารเลือกรับของอนุสัญญาว่าด้วยการต่อต้านการทรมาน และการกระทำอื่นๆ ที่โหดร้าย ไร้มนุษยธรรม หรือที่ย่ำยีศักดิ์ศรี
* ดำเนินการสืบหาและเปิดเผยที่อยู่ของทนายสมชาย นีละไพจิตร และ นายพอละจี “บิลลี่” รักจงเจริญ ตลอดจนบุคคลอื่นที่ถูกบังคับให้สูญหาย อย่างมีประสิทธิภาพ เป็นกลาง และเป็นอิสระ จนกว่าจะทราบชะตากรรมหรือสถานที่อยู่ของเขารวมถึงรับประกันว่าจะนำตัวผู้ที่รับผิดชอบต่อการบังคับให้สูญหายมาลงโทษ

**การปราบปรามผู้เห็นต่างจากรัฐ**

* ยกเลิกคำสั่งหัวหน้าคณะรักษาความสงบแห่งชาติ (คสช.) ที่ 3/2558 ซึ่งกำหนดบทลงโทษเกี่ยวกับการมั่วสุมหรือชุมนุม 'ทางการเมือง' ที่มีจำนวนห้าคนหรือมากกว่า
* ปฏิรูปหรือยกเลิกกฎหมายและประกาศ คำสั่งว่าด้วยสถานการณ์ฉุกเฉินที่ไม่สอดคล้องต่อพันธกรณีของประเทศไทยตามกฎหมายสิทธิมนุษยชนระหว่างประเทศ โดยเฉพาะกฎหมายที่นำไปสู่การควบคุมตัวโดยพลการ กฎหมายที่ลิดรอน***เสรีภาพในการแสดงความเห็น การสมาคม และการชุมนุมโดยสงบ ตลอดจนเสรีภาพในการเดินทาง***
* ***ยุติการจับกุมหรือการควบคุมตัวโดยพลการ พร้อมทั้งรับรองว่าผู้ที่ถูกควบคุมตัวทุกคนจะเข้าสู่กระบวนการไต่สวนจากคณะตุลาการที่เป็นอิสระโดยทันที ทั้งนี้ ต้องเป็นองค์คณะที่มีคุณสมบัติที่ชอบด้วยกฎหมายด้านการพิจารณาคดีและควบคุมตัวบุคคล***
* ยุติการใช้ศาลทหารเพื่อไต่สวนคดีของพลเรือนไม่ว่าในกรณีใดทั้งสิ้นเพราะการกระทำดังกล่าวถือเป็นการละเมิดพันธกิจของไทยในการคุ้มครองสิทธิของประชาชนที่จะได้รับการพิจารณาคดีอย่างเป็นธรรม
* อนุญาตให้มีการใช้สิทธิเสรีภาพในการแสดงออกและการชุมนุมอย่างสงบ และไม่ลงโทษผู้ที่ใช้สิทธิดังกล่าวอย่างชอบธรรม ซึ่งรวมถึงการกด 'ไลก์' และการแชร์ข้อมูลออนไลน์ด้วย
* ตระหนักถึงพันธกรณีของทางการไทยที่จะไม่ควบคุมตัว คุกคาม หรือลงโทษบุคคลเพียงเพราะการใช้สิทธิเสรีภาพในการแสดงออกหรือการชุมนุมอย่างสงบ

**นักปกป้องสิทธิมนุษยชน**

* ดำเนินการใดๆ เพื่อยุติการโจมตีจากฝ่ายต่างๆ ต่อการทำงานของนักปกป้องสิทธิมนุษยชน เพราะถือเป็นการคุกคามสิทธิเสรีภาพในการแสดงออก
* สั่งการให้เจ้าหน้าที่ทุกฝ่ายหยุดใช้กระบวนการทางอาญาเพื่อปราบปรามบุคคลที่ใช้สิทธิมนุษยชนของตนอย่างสงบ รวมถึงสิทธิที่จะมีเสรีภาพในการแสดงออก การสมาคม และการชุมนุมอย่างสงบโดยทันที
* ยุติกระบวนการทางอาญาที่มีต่อบุคคลเพียงเพราะพวกเขาใช้สิทธิมนุษยชนของตนอย่างสงบ
* สนับสนุนให้เกิดบรรยากาศที่ปลอดภัยและหนุนเสริมนักปกป้องสิทธิมนุษยชนและบุคคลอื่น ๆ ในภาคประชาสังคม เพื่อให้พวกเขาสามารถใช้สิทธิที่จะมีเสรีภาพในการแสดงออก การสมาคม และการชุมนุมอย่างสงบ โดยไม่มีการข่มขู่ คุกคามและการฟ้องร้องดำเนินคดี

**ผู้ลี้ภัยและผู้แสวงหาที่ลี้ภัย**

* เคารพต่อหลักการไม่ส่งกลับ (*non-refoulement) และรับรองว่าจะไม่มีการขับไล่ ส่งกลับ หรือบังคับให้เดินทางกลับไปยังประเทศหรือดินแดนต้นทาง ซึ่งผู้ลี้ภัยหรือผู้โยกย้ายถิ่นฐานเสี่ยงต่อการละเมิด*สิทธิมนุษยชนขั้นร้ายแรงหากเดินทางกลับ โดยเฉพาะในเมียนมาและลาว
* เคารพต่อพันธกรณีระหว่างประเทศที่อนุญาตให้ผู้แสวงหาที่ลี้ภัยสามารถเข้าถึงกระบวนการแสวงหาที่ลี้ภัยและสามารถติดต่อ UNHCR ได้ และรับรองว่าผู้แสวงหาที่ลี้ภัยจะได้รับการคุ้มครองตามมาตรฐานสิทธิมนุษยชนระหว่างประเทศ
* ให้สัตยาบันรับรองอนุสัญญาว่าด้วยสถานภาพผู้ลี้ภัยปี1951 (1951 Convention Relating to the Status of Refugees) และพิธีสารปี1967 ของอนุสัญญาดังกล่าว
* ปฏิบัติตามพันธกิจของรัฐบาลไทย ตามเนื้อหาที่ปรากฏในมติคณะรัฐมนตรีวันที่ 10 มกราคม 2560 ที่จะจัดทำกลไกคัดกรองผู้ลี้ภัยและคนต่างชาติที่ไม่มีเอกสาร
* ร่วมมือกับองค์กรด้านสิทธิผู้ลี้ภัยและองค์กรภาคประชาสังคม ในการจัดทำนโยบายและขั้นตอนปฏิบัติเพื่อการคัดกรองผู้ลี้ภัย รวมทั้งการเปิดช่องอย่างเป็นทางการให้กลุ่มดังกล่าวสามารถให้ข้อเสนอแนะเกี่ยวกับนโยบาย และให้ความเห็นต่อร่างกฎหมายหรือระเบียบต่าง ๆ
* ประกันว่า จะไม่มีการเอาผิดทางอาญา จะไม่ควบคุมตัว หรือจะไม่ลงโทษบุคคล โดยพิจารณาเพียงเพราะวิธีเข้าเมืองของพวกเขา
* ประกันว่า การกักขังผู้แสวงหาที่ลี้ภัยจะกระทำได้ต่อเมื่อเป็นวิธีการสุดท้าย และจำเป็นอย่างยิ่งเท่านั้น โดยก่อนหน้านั้นให้มีการประเมินเป็นรายบุคคลต่อความต้องการด้านมนุษยธรรม และความเสี่ยงหากพวกเขายังไม่ถูกควบคุมตัว และให้ควบคุมตัวสั้นที่สุดเท่าที่จำเป็นเท่านั้น

**โทษประหารชีวิต**

* พักใช้การประหารชีวิตในเชิงปฏิบัติอย่างเป็นทางการโดยทันที เพื่อให้สอดคล้องกับแผนสิทธิมนุษยชนแห่งชาติฉบับที่ 3 ซึ่งแสดงเจตจำนงในการออกกฎหมายยกเลิกโทษประหารชีวิตในอนาคต
* เสนอแก้ไขกฎหมายเพื่อลดจำนวนความผิดทางอาญาที่มีบทลงโทษถึงขั้นประหารชีวิต
* ลงนามและให้สัตยาบันรับรองพิธีสารเลือกรับฉบับที่สองของกติการะหว่างประเทศว่าด้วยสิทธิพลเมืองและสิทธิทางการเมือง (Second Optional Protocol to the International Covenant on Civil and Political Rights) ที่มุ่งยกเลิกโทษประหารชีวิต

*กฎหมายจำกัดเสรีภาพในการแสดงความเห็น*

* ฟื้นฟูสิทธิเสรีภาพในการแสดงออกและการชุมนุมอย่างสงบโดยทันที
* *แก้ไขกฎหมายหมิ่นพระบรมเดชานุภาพเพื่อให้สอดคล้องกับกฎหมายและมาตรฐานระหว่างประเทศ* โดยให้ยกเลิกข้อบัญญัติที่อนุญาตให้บุคคลใดๆ สามารถฟ้องร้องบุคคลอื่นในข้อหาหมิ่นพระบรมเด-ชานุภาพได้ ตลอดจนกำหนดอัตราโทษให้ได้สัดส่วนต่อฐานความผิด โดยในระหว่างที่รอการแก้ไข ให้ชะลอการใช้*กฎหมายหมิ่นพระบรมเดชานุภาพ*
* ถอนข้อกล่าวหาบุคคลใดๆ ที่ถูกดำเนินคดีเพียงเพราะใช้เสรีภาพในการแสดงออก รวมทั้งปล่อยตัวผู้ที่ถูกคุมขังภายใต้ข้อกล่าวหาดังกล่าวโดยทันทีอย่างไม่มีเงื่อนไข

1. รวบรวมจากรายงาน แถลงการณ์ ใบแจ้งข่าว และปฏิบัติการด่วน ของแอมเนสตี้ อินเตอร์เนชั่นแนล [↑](#endnote-ref-2)